
NACRT ZAKONODAVNE REZOLUCIJE EUROPSKOG PARLAMENTA
o Nacrtu odluke Vijeća o sklapanju Sporazuma između Europske unije i Crne Gore o operativnim aktivnostima koje Agencija za europsku graničnu i obalnu stražu provodi u Crnoj Gori
(08353/2023 – C9‑0177/2023 – 2023/0102(NLE))
(Suglasnost)
Europski parlament,
–	uzimajući u obzir Prijedlog odluke Vijeća (08353/2023),
–	uzimajući u obzir Sporazum između Europske unije i Crne Gore o operativnim aktivnostima koje Agencija za europsku graničnu i obalnu stražu provodi u Crnoj Gori (08354/2023),
–	uzimajući u obzir zahtjev Vijeća za davanje suglasnosti u skladu s člankom 77. stavkom 2. točkama (b) i (d), člankom 79. stavkom 2. točkom (c) i člankom 218. stavkom 6. drugim podstavkom točkom (a) Ugovora o funkcioniranju Europske unije (C9‑0177/2023),
–	uzimajući u obzir članak 105. stavke 1. i 4. te članak 114. stavak 7. Poslovnika,
–	uzimajući u obzir preporuku Odbora za građanske slobode, pravosuđe i unutarnje poslove (A9‑0000/2023),
1.	daje suglasnost za sklapanje sporazuma;
2.	nalaže svojoj predsjednici da stajalište Parlamenta proslijedi Vijeću, Komisiji te vladama i parlamentima država članica i Crne Gore.


[bookmark: _Toc148962678]OBRAZLOŽENJE
a. Kontekst
Cilj predložene odluke Vijeća je odobrenje Sporazuma o statusu između Europske unije i Crne Gore o djelovanjima koja provodi Agencija za europsku graničnu i obalnu stražu u Crnoj Gori kako je predviđeno Uredbom (EU) 2019/1896 o europskoj graničnoj i obalnoj straži.

Jedna je od zadaća Agencije za europsku graničnu i obalnu stražu („Agencija”) surađivati s trećim zemljama u područjima obuhvaćenima Uredbom o europskoj graničnoj i obalnoj straži, „uključujući suradnju u mogućem operativnom raspoređivanju timova za upravljanje granicama u trećim zemljama”. Agencija može surađivati s tijelima trećih zemalja nadležnima u stvarima koje su obuhvaćene Uredbom u mjeri u kojoj je to potrebno za ispunjavanje njezinih zadaća te može izvršavati djelovanja povezana s europskim integriranim upravljanjem granicama na državnom području treće zemlje uz suglasnost te treće zemlje.

Svrha je sporazuma o statusu obuhvatiti sve aspekte koji su potrebni za provedbu djelovanja Agencije u trećim zemljama. U skladu s člankom 73. stavkom 3. Uredbe (EU) 2019/1896 u okolnostima zbog kojih se zahtijeva raspoređivanje timova za upravljanje granicama iz stalnih snaga europske granične i obalne straže u treću zemlju u kojoj će članovi timova izvršavati izvršne ovlasti, Unija s dotičnom trećom zemljom sklapa sporazum o statusu. 

U skladu s Uredbom o europskoj graničnoj i obalnoj straži te kako je navedeno u članku 76. stavku 1. Uredbe, Komisija je u svojoj Komunikaciji COM(2021)829 predstavila predložak sporazuma o statusu, na koji se upućuje u Uredbi (EU) 2019/1896, koji sadržava posebne odredbe za provedbu djelovanja na državnom području trećih zemalja. Sporazum o statusu s Crnom Gorom temelji se na predlošku koji je izradila Komisija.

Komisija je 10. svibnja 2023. izvijestila izvjestitelje o napretku postignutom u pregovorima o sporazumu o statusu između Europske unije i Crne Gore. Sporazum je potpisan 16. svibnja 2023. u Podgorici.

b. Stajalište izvjestiteljice
Na vrhuncu migracijske i izbjegličke krize 2015. stotine tisuća tražitelja azila i migranata stiglo je u Europsku uniju preko zapadnog Balkana, a Crna Gora bila je na jednoj od glavnih ruta za nezakonito mješovito kretanje. 

Izvjestiteljica smatra da je sklapanje formalnih, pravno obvezujućih sporazuma u okviru suradnje s trećim zemljama, za razliku od sklapanja bilateralnih dogovora, od ključne važnosti kako bi se osigurala transparentnost, javna kontrola i demokratski nadzor nad takvom suradnjom. Međutim, sve sporazume sklopljene između Europske unije i trećih zemalja o djelovanjima koje provodi Agencija za europsku graničnu i obalnu stražu trebalo bi pomno razmotriti; oni bi trebali imati dodanu vrijednost te biti strogo nužni i proporcionalni u smislu svrhe i sadržaja.

Agencija za europsku graničnu i obalnu stražu i Ministarstvo unutarnjih poslova Crne Gore moraju se pridržavati odredbi Uredbe o europskoj graničnoj i obalnoj straži i osigurati poštovanje temeljnih prava.

Zaključno, izvjestiteljica smatra da je predloženi Sporazum o statusu u skladu s predloškom sporazuma o statusu predviđenim u komunikaciji Komisije o sadržaju i odredbama koje bi trebalo uključiti u konačni sporazum.

[bookmark: _GoBack]S obzirom na to da taj Sporazum ulazi u fazu provedbe, Parlament traži da ga Agencija za europsku graničnu i obalnu stražu pravodobno obavještava o aktivnostima koje se provode u okviru provedbe Sporazuma o statusu te podsjeća Agenciju na njezinu obvezu da u svoja godišnja izvješća u skladu s člankom 73. stavkom 8. Uredbe (EU) 2019/1896 uvrštava ocjenu o suradnji s trećim zemljama.

S obzirom na navedeno, izvjestiteljica preporučuje da Parlament prihvati nacrt teksta odluke Vijeća.

